google/wiki40b huggingface dataset:
Matrise

En matrise i matematikk er et rektangulært sett av elementer ordnet i rader og kolonner. Elementene vil vanligvis være  reelle eller komplekse tall, men kan også være mer generelle objekter i en  kropp eller en  ring. Et eksempel på en matrise er vist i figuren til høyre.
En (n × m)-matrise har n rader eller rekker og m kolonner eller søyler, og dimensjonen til matrisen sies å være n × m. En matrise med like mange rader som kolonner kalles en kvadratisk matrise. Rangen til en matrise er det største antallet lineært uavhengige rader eller kolonner i matrisen.
Matriser har et stort anvendelsesområde i ulike deler av matematikk og også i andre fagfelt som fysikk og kjemi. En viktig grunn for dette er at en lineær transformasjon fra et n-dimensjonalt vektorrom inn i et m-dimensjonalt vektorrom kan representeres ved en (n × m)-matrise . Også lineære ligningssystemer er nært knyttet til matriser. Ulike praktiske problemstillinger kan lede til svært store matriser, der millionvis av elementer ikke er uvanlig. På grunn av det store bruksområdet er det lagt ned en betydelig innsats i å utvikle effektive beregningsmetoder for matriser.
I matematikk er grunnleggende teori for matriser en del av fagfeltet lineær algebra, men de studeres også i andre spesialområder, som i numerisk matematikk. Matriser som består av kun én kolonne eller én rad kalles  vektorer, mens en tensor kan betraktes som en generalisering av en matrise fra to dimensjoner (rader, kolonner) til tre eller flere dimensjoner.
Ujevne matriser (engelsk: jagged array) er et ikke-rektangulært sett av elementer ordnet i rader og kolonner. Mens de første n-1 dimensjonene i matrisen er rektangulære, tillates antall elementer i hver vektor i dimensjon n å variere. Ujevne matriser er først og fremst et nyttig verktøy ved organisering av data.

Transponering

Den transponerte matrisen Aᵀ er definert ved en ombytting av rader og kolonner i den opprinnelige matrisen A:
For den transponerte er notasjonen Aᵗʳ også brukt.

Konjungert transponering

Den konjugert-transponerte matrisen Aᴴ er definert ved en ombytting av rader og kolonner i den opprinnelige matrisen A, samt kompleks konjugasjon av matrise-elementene:
Aᴴ kalles også den Hermitske-adjungerte til A. Notasjon A* er også vanlig brukt.

Invers av 2×2-matrise

Å invertere en 2×2-matrise er trivielt med denne formelen:

Lineære ligninger og transformasjoner

Matriser er nært knyttet til lineære ligninger og lineære transformasjoner.

Historie og etymologi

Matrisekonseptet har en lang historie, men selve begrepet matrise ble innført av James Joseph Silvester  i 1848.
Stammen i det latinske ordet «matrix» er «mater» med betydning «mor». Ordet matrix ble i latin brukt som betegnelse på et avlsdyr av hunnkjønn, men gikk etter hvert over til å bety «livmor» og også «gravid kvinne». Gradvis fikk ordet også metaforisk betydning, brukt for å betegne «noe som er opphav til noe annet». En matrise i matematikk er opphav til geometriske og algebraiske transformasjoner.
Auronasa

Auronasa (lulesamisk: Ávrronásje, historisk lulesamisk: Ávrunáši) er en fjellformasjon i Rana kommune i Nordland. Fjellet ligger nordøst for Virvassdalen, rundt to kilometer fra svenskegrensa. Det er 1 129 meter over havet, men stikker bare 100 meter opp fra terrenget rundt.
Ved Auronasa ligger et gammelt samisk offersted som hadde stor betydning i samisk tradisjon. Fjellet har gitt motiv til Rana Turistforenings logo. NRK meldte høsten 2010 at Elkem Salten ville begynne med prøveuttak av kvarts i området ved Auronasa, et arbeid som kan medføre store naturinngrep i området.
Isaac Andreas Cold

Liv

Han var sønn av prost Johan Cold og ble student fra skolen i Helsingør i 1834. Deretter studerte han i tre år ved tyske universiteter. I 1740 deltok han i konkurransen om det ledige professoratet i rettsvitenskap ved Københavns Universitet etter Andreas Hojers død, som gikk til Peder Kofod Anker. På samme tid skaffet han seg den juridiske doktorgraden med en avhandling De juramento purgatorio. I 1741 ble han høyesterettsadvokat og i 1742 ansatt som sekretær ved universitetets juridiske fakultet. I 1747 ble han utnevnt til borgermester i Skien, men han tiltrådte aldri embetet, fordi han i stedet samme år mottok et professorat i rettsvitenskap ved Sorø akademi.
I 1755 ble Cold utnevnt til justisråd og i 1759 til justitiarius ved overhoffretten i Norge. Han døde i denne stillingen i 1761.
Ved siden av doktoravhandlingen utga Cold en avhandling De præcellentia marium judicia præ feminis (1749) og skrev mange anmeldelser av juridiske utgivelser. Han hadde også laget en samling av høyesterettsinstrukser fra Fredrik IIIs til Fredrik Vs tid (Kongelige Instructioner for Høieste-Ret i Dannemark og Norge), men denne fikk han ikke tillatelse til å trykke. Den ble først utgitt lenge etter hans død, i Suhms Nye Samlinger.
Huiyan

Huiyan (kinesisk: 慧嚴, pinyin: Huìyán, født 363, død 443) var en buddhistisk munk og oversetter, og venn av Daosheng, Sent i sin karriere hjalp han Buddhabhadra med oversettelsen av Avatamsakasutraen. Han hjalp også Dharmakṣema med den oversettelsen av "nordlige versjonen" av Mahāyāna mahāparanirvāna sūtraen.
Lasse Holm (album)

Lasse Holm er et musikkalbum med Lasse Holm, utgitt i 1986. Dette er hans første plate som soloartist.
Henrik av Danmark

Bakgrunn

Han ble født Henri de Laborde de Monpezat, og var sønn av André de Laborde de Monpezat (1907–1998) og Renée Doursenot (1908–2001). Familien de Laborde de Monpezat titulerer seg selv som grever, men de har egentlig ingen rett til å bruke den tittelen.
Han vokste opp i Frankrike og Vietnam, og studerte både i Paris, Saigon og Hongkong. Hans morsmål var fransk, men han snakket også flytende dansk, engelsk, kinesisk og vietnamesisk. De siste to språk hadde han perfeksjonert ved École Nationale des Langues Orientales og senere studerte han orientalske språk i Hongkong og Saigon.
Fra 1959 til 1962 avtjente han militærtjeneste i den franske hæren i Algerie, og deretter jobbet han som sekretær ved den franske ambassaden i London fram til 1967.

Prins av Danmark

10. juni 1967 giftet han seg med prinsesse Margrethe, den danske tronfølgeren. Hans franske navn, Henri, ble til det danske Henrik, og han fikk tittelen prins av Danmark. Fra Margrethe ble dronning i 1972, var han prinsgemal, men denne tittelen ble sjelden brukt. I 2005 opplyste imidlertid dronningen og prinsen at han skulle tituleres som prinsgemalen. Dette gikk han bort fra igjen i april 2016, og ble titulert kun som prins.
Prins Henrik var far til kronprins Frederik (født i 1968) og prins Joachim (født i 1969), og var bestefar til fem gutter og tre jenter.
Han oversatte flere bøker fra fransk til dansk, og gav også ut et par diktsamlinger. Sist i 1970-årene tok han kontakt med Kunstakademiet og ble opplært av billedhuggeren Poul Holm Olsen.
Prins Henrik ble i 1968 tildelt storkors med kjede av St. Olavs Orden. Prins Henrik er en av de få kongelige som har besøkt fristaden Christiania.
Jewish Encyclopedia

Jewish Encyclopedia (fullstendig navn: The Jewish encyclopedia. A descriptive record of the history, religion, literature, and customs of the Jewish people from the earliest times to the present day) er et oppslagsverk som utkom fra 1901 til 1906 med jødedommen som emnefelt. Det har over 15.000 artikler i 12 bind. Initiator og utgiver var Isidore Singer.
Fotterapeutforbundet

Fotterapeutforbundet er en partipolitisk uavhengig yrkesorganisasjon for autoriserte fotterapeuter i Norge, og arbeider for medlemmenes faglige, økonomiske og sosiale interesser. Forbundet er i stadig vekst og har i dag om lag 800 medlemmer. Medlemmene er autoriserte fotterapeuter og helsepersonell underlagt Helsepersonelloven. 
Fotterapeutforbundet jobber med å heve utdannelsen og bedre kjennskapen til tittelen autorisert fotterapeut.
Fotterapeutforbundet gir ut fagtidsskriftet "Fotterapeuten". 
Fotterapeutforbundet er medlem av den internasjonale føderasjonen av fotterapeutorganisasjoner, Federation Internationale des Podologues. FIP ble grunnlagt i 1947 og har fokus på utvikling av podiatri rundt om i verden med organisasjoner som representerer 25 land på seks kontinenter.  
Fotterapeutforbundet er tilsluttet arbeidstakerorganisasjonen Delta som igjen er tilsluttet Yrkesorganisasjonenes Sentralforbund (YS). 
Forbundsleder i Fotterapeutforbundet er Inger M. Paulsen, autorisert fotterapeut.
Madlamark

Madlamark er et delområde i Madla bydel i Stavanger kommune i Rogaland fylke.
Delområdets areal er 2,49 km² og innbyggertallet i 2005 var 6556 personer. Madlamark er inndelt i syv grunnkretser.
Amfi Madla ligger i Madlakrossen, som er Madla bydels handelssentrum.
Paralympiske vinterleker 1976

Bakgrunn

Paralympiske sommerleker hadde blitt arrangert siden 1960. Konkurranser innen vinteridrett for funksjonshemmede hadde imidlertid vært arrangert en stund, og det første VM ble arrangert i 1974, av International Sports Organisation for Disabled (ISOD). Pr 1975 var det enda ikke avtalt noen arrangør for det neste VM, og under generalforsamlingen til ISOD i 1975 foreslo en svensk delegat at man burde arrangere vinterolympiade for funksjonshemmede. Det svenske handikapidrettsforbundet tilbød seg å arrangere dette, og året etter var vinterlekene et faktum.
Vasilij Sjaptsiaboj

Idrettskarriere

Sjaptsiaboj deltok første gang i Paralympics ved Paralympiske sommerleker 2000 i Sydney. Der fikk han bronse på 4 x 400 meter stafett (løping) i klassen T13. Ved Paralympiske sommerleker 2004 i Athen deltok han i sykling, og vant temporittlandeveisløpet, tandemsykkel. 
Han deltok ved VM i skiskyting og langrenn for funksjonshemmede 2005 i Fort Kent i USA, der han fikk tre 7.-plasser i langrenn; på 5 km, 10 km og 20 km. Han deltok også i skiskyting, der han kom på 11.-plass på 7,5 km. Året etter deltok han ved Paralympiske vinterleker 2006 i Torino. Der fikk han to medaljer; han kom på 2.-plass på 10 km langrenn, og 3.-plass på 20 km. På 5 km langrenn kom han på 6.-plass. I skiskyting deltok han kun på 12,5 km, der han kom på 9.-plass.
Ved VM i skiskyting og langrenn for funksjonshemmede 2009 kom han på 13.-plass på 3 km jaktstart i skiskyting, men han stilte ikke til start på 12,5 km. I langrenn kom han på 4.-plass i sprinten, og 6.-plass på både 10 km fri teknikk og 20 km klassisk. Året etter fikk han to medaljer ved Paralympiske vinterleker 2010 i Vancouver i Canada; han fikk bronse på 3 km jaktstart i skiskyting og 20 km fri teknikk i langrenn. For øvrig kom han på 4.-plass på 12,5 km skiskyting, og i langrenn fikk han 4.-plass på 10 km klassisk stil og på stafetten. 
I 2011 deltok han ved VM i skiskyting og langrenn for funksjonshemmede i Khanty-Mansiysk i Russland. I skiskyting fikk han to medaljer; sølv på 7,5 km og bronse på 3 km jaktstart. På 12,5 km kom han på 6.-plass. I langrenn fikk han 3.-plass på 10 km som beste resultat. Hviterussland kom på 4.-plass på 1x4 + 2x5 km stafett, og individuelt kom han på 5.-plass på langrennssprinten. Han fullførte ikke 20 km. 
Ved VM i skiskyting og langrenn for funksjonshemmede 2013 i Sollefteå i Sverige kom han på 3.-plass på 7,5 km skiskyting, samt 4.-plass på 12,5 km og 5.-plass på 15 km. I langrenn fikk han ingen medaljer, men kom på 4.-plass på sprinten og på 20 km, 7.-plass på 10 km, og han deltok på stafettlaget som kom på 5.-plass på 4 x 2m5 km stafett. 
Han representerte Hviterussland igjen ved Paralympiske vinterleker 2014 i Sotsji i Russland. Der fikk han to bronsemedaljer i skiskyting; på 7,5 km og 12,5 km. I langrenn kom han på 5.-plass på 10 km og 12.-plass på sprinten. Hviterussland kom på 5.-plass på 4x2,5 km stafett, og han stilte også til start på 20 km klassisk stil, men fullførte ikke. Sjaptsiaboj hadde Mikhail Lebedzeu som ledsager under disse lekene.
Melectini

Utseende

Middelsstore, kraftige, bredt bygde bier. De har lange, tynne tunger som egner seg til å nå dypt ned i blomster. Disse biene er nokså korthårede og kan minne om vepsebier (Nomada), en annen gruppe av snyltende bier, men vingeårenettet er noe ulikt hos de to gruppene, i tillegg er Melectini vanligvis kraftigere bygd. Som andre gjøkbier mangler de pollenkurver på bakbeina, siden de ikke trenger å samle pollen til avkommet sitt.

Levevis

Melectini er snyltere som legger sine egg i reirene til andre solitære bier. Melecta-artene snylter gjerne på pelsbier (Anthophora spp.).

Utbredelse

De er utbredt i alle verdensdeler.
Dana (navn)

Kjente personer med navnet

Personene i listen er ordnet kronologisk etter fødselsår.
Michael Mikayeli Gondwe

Utdanning og yrkeskarriere

Gondwe har en Bachelor of Law-grad og en MBA-tittel fra University of Zambia. Han er også alumni ved Advanced Management Programme ved University of Oxford.
Gondwe jobbet ved Zambias bank første gang fra 1982 til 1986, da han jobbet som styrets sekretær, og ledet da banksekretariatet (Bank Secretariat department). Denne avdelingen gir juridiske råd til sentralbanken, og jobber med rammeverk innen bankvirksomhet, insolvens, arbeidskraft og industrirelaterte områder. 
I januar 1986 gikk han til PTA Bank (Preferential Trade Area Bank), der han jobbet i 25 år. PTA Bank er en del av frihandelsorganisasjonen COMESA (Common Market for Eastern and Southern Africa). PTA Bank er en utviklingsbank, som yter kreditt til medlemslandene og næringsliv i medlemslandene. I hans første år PRA Bank, fram til 1998, var han direktør for bankens juridiske og forretningsmessige område (Legal and Corporate Affairs). Etter dette var han personal- og administrasjonsdirektør en kort periode, fra august 1998 til desember 1999, før han i desember ble utnevnt til visepresident i PTA Bank. I år 2000 ble han forfremmet til bankens president. Regelverket i PTA Bank sier at bankens president eller administrerende direktør ikke kan inneha denne posisjonen i mer enn to 5-årsperioder, og i starten av 2011 endte hans andre periode som president. Banken hadde på dette tidspunktet 18 medlemsland. 
Sentralbanksjef Caleb M. Fundanga gikk av i september 2011, og den 23. desember ble Michael Gondwe utnevnt til ny sentralbanksjef. En måned tidligere ble Bwalya Ng'andu utnevnt til visesentralbanksjef. 
Den nyvalgte president Edgar Lungu erstattet i februar 2015 Gondwe med Denny Kalyalya som sentralbanksjef.
Take Me Home (album)

Take Me Home er det andre studioalbumet fra det britisk-irske boybandet One Direction. Albumet ble sluppet 12. november 2012.
U.S. Border Patrol

Historie

USBP har sin historie tilbake til 1904, men ble offisielt opprettet av Kongressen 28. mai 1924. Hovedformålet var å patruljere og beskytte USAs grenser mellom grenseovergangene.

Oppgaver

Etter terrorangrepet 11. september 2001 har USBPs fokus vært beskyttelse av grensene mot terrorister.

Ansatte

USBP har over 20 000 uniformerte tjenestemenn (2009).
Trompettrefamilien

Beskrivelse

Artene er trær, busker eller lianer, men det er også noen få urter. Bladene sitter motsatt, spredt eller kransstilt; de er enkle eller finnete, mer sjeldent koblete. Akselblad mangler. Hos klatrende arter er ofte endesmåbladet omdannet til en slyngtråd.
Blomsterstanden er en kvast, topp eller klase som sitter ende- eller sidestilt. Blomstene er tvekjønnede, samkronede, zygomorfe og som regel store. Kronrøret har fem fliker, og fruktknuten er oversittende. Mange arter har ekstraflorale nektarier, som sitter utenom blomsten på blad og stilk. Frukten er som regel en kapsel som sprekker opp på langs, men noen har kjøttfulle frukter. Det er mange frø; de er som regel flate med vinger.

Utbredelse og økologi

Familien omfatter ca. 790 arter fordelt på 8 stammer og 110 slekter. Den er utbredt i nesten alle tropiske områder, og det er spesielt mange arter i Sør-Amerika. Det er også noen arter i de nordlige og sørlige tempererte sonene, men ingen vokser naturlig i Europa.
Trompettrefamilien er med omtrent 400 arter kanskje den viktigste gruppen av lianer i Neotropis. I tropisk løvfellende skog i dette området er trompettrefamilien den nest mest artsrike familien.
Pollineringen utføres av insekter, fugler og flaggermus. Hos de fleste artene spres frøene med vinden, men andre har frukter som etes av ulike pattedyr, fra aper til elefanter. Noen, som mangroven Dolichandrone, har frø som flyter på vannet.

Nytte

På grunn av de praktfulle blomstene dyrkes mange arter som prydtrær eller klatreplanter i tropiske og subtropiske strøk, for eksempel jacaranda (Jacaranda mimosifolia), afrikansk tulipantre (Spathodea campanulata), Kigelia africana, Millingtonia hortensis, Tecoma stans, Tecoma capensis, Podranea ricasoliana, Pyrostegia venusta og Amphilophium buccinatorium. Fruktene til kalebasstre (Crescentia cujete) brukes til å lage kopper, beholdere og musikkinstrumenter. Noen har verdifullt trevirke, blant annet Handroanthus, Jacaranda, Roseodendron og Tabebuia.
Trompettre (Catalpa) er vanlige prydtrær nordover til Danmark og Sør-Sverige, men er lite brukt i Norge fordi de ofte blir ofte frostskadet. I Norge dyrkes rosebasunblomst (Incarvillea delavayi) som staude og fakkelranke (Eccremocarpus scaber) som ettårig sommerblomst. Trompetvin (Campsis radicans) er en klatrende busk som er vanlig dyrket i tempererte og subtropiske strøk. I Norge kan den plantes på milde steder.
John Grey, 7. baron Ferrers av Groby

John Grey av Groby, Leicestershire (født ca. 1432, død 22. februar 1461 i St. Albans i England) var en ridder for Huset Lancaster, oldefar av lady Jane Grey, dronning av England.
Grey var sønn og arving av Elizabeth Ferrers, lady Ferrers av Groby (1419–1483) og av sir Edward Grey (ca. 1415–1457). Hans far ble stevnet til parlamentet som den 6. baron Ferrers av Groby i sin hustrus rett.
En gang rundt 1452 giftet sir John Grey seg med Elizabeth Woodville, den eldste datteren til Richard Woodville, 1. jarl Rivers, og Jacquetta av Luxemburg, enke etter John av Lancaster, 1. hertug av Bedford. De hadde to sønner, Thomas, senere marki av Dorset, og Richard. Elizabeth ble senere medarving av hennes bror, Richard Woodville, 3. jarl Rivers.
John Grey ble drept i det andre slag ved St. Albans i 1461 da han kjempet på Huset Lancasters side under rosekrigene. Ironisk nok ble hans enke Elizabeth senere gift med Edvard IV av England som var Huset Yorks krav på tronen.
Før han døde hadde Grey begynt konstruksjonen av Bradgate House. Ruinene av huset er fortsatt synlig i sentrum av parken der.
Opsimus

Utseende

En middelsstor, avlang, litt blank, brun trebukk. Oversiden er fint hårete. Antennene er tynne og litt lengre enn kroppen. Pronotum er rundet med en bakovverrettet tann litt bak midten av hver side, kraftig innsnevret bak denne. Dekkvingene er jevnbrede.

Utbredelse

Arten er utbredt i det vestlige Nord-Amerika.
Naomi

Etymologi

Naomi har opprinnelse hebraiske na'omiy (hebraisk: נָעֳמִי), som betyr «behagelig». No'am og noomi er andre hebraiske ord med lignende betydning som også kan være opphav til navnet.
Naomi er også et japansk kvinnenavn dannet av nao (japansk: 直), «ærlig», og mi (美), «vakker». Navnet er også brukt som mannsnavn, men det andre leddet er da vanligvis mi (己), «selv». Begge navnene kan også skrives med andre tegn.
Naima og Najma er varianter av Naomi, men er også transkripsjoner av det arabiske kvinnenavnet Na'ima (arabisk: نعيمة), som er betyr «tilfreds, rolig, i ro».
Autolykos

Autolykos (gresk: Αὐτόλυκος, «Ulven selv») var sønn av guden Hermes og Khione, ektemann av Neaera eller i henhold til Homer, med Amfithea. Autolykos ble far til Antiklea som ble gift med Laertes av Ithaka og ble mor til helten Odyssevs. Han fikk også flere sønner, en av de som ble nevnt med navn var Aesimos. Autolykos eide en hjelm som gjorde ham usynlig.

Liv og hendelser

Autolykos var født som sønn av Hermes og Khione, eller muligens Filonis. Pausanias har uttalt at hans virkelig far var Daedalion, far til Knione, hvilket gjør slektsforholdet noe vanskelig men hovedmyten forteller uansett at han ble unnfanget ved at Hermes berørte jomfruen Khiones ansikt.
Autolykos var gift med enten Mestra, datter av Erysichthon, konge av Thessalia, eller Neaera, eller i henhold til Homer til Amfithea. Han ble far til Antikleia og Polymede, hvor den sistnevnte ble mor til Jason, den kjente argonaut som ledet en gruppe menn for å finne det gylne skinn. En annen Autolykos, sønn av Deimachos, var en av argunautene som ble med på reisen.
Via Antikleia ble Autolykos også bestefar til den berømte krigeren og eventyreren Odyssevs, og han var også den som ga navn til barnet.
Autolykos fikk mange av de samme egenskapene til sin påståtte far Hermes, eksempelvis dyktighet i å begå tyveri, være en luring, og var dyktig i å spille på lyre og synge forførende. Det var sagt at han «elsket å gjøre hvitt av svart og svart av hvitt, fra et dyr uten horn til et dyr med horn». Når han stjal hadde han den gave at ingen kunne fange ham.
Denne dyktigheten ble satt på prøve da han stjal hjelmen til sin egen sønnesønn Odyssevs, «han hadde brutt inn til det staut bygde huset til Amyntor, sønn av Ormenos, og han ga det til Amfidamas fra Kythira for å ta det til Skandeia, og Amfidamas ga det til Molos som gjestegave, men han ga det til sin egen sønn Meriones å bære; og nå, blitt sett derpå, det dekker hodet til Odyssevs».
Han var også kjent for å ha stjålet Sisyfos' sauer rett foran ham, og Sisyfos som var kjent som en slu konge som drepte gjester, forførte sin niese og stjal sine brødres trone ble forvist til evige pinsler i underverden Tartaros av gudene.
Herakles, den store gresk helt, fikk opplæring i brytekunsten av Autolykos, men han var også kilden til strid i Herakles' liv etter at han stjal krøtter fra Euboia og Eurytos anklaget Herakles for udåden, og da denne ble sinnssyk over anklagene, drepte Herakles dem foruten også en av Autolykos' sønner, Ifitos. Det førte til at Herakles i tre år måtte tjene for å gjøre opp for seg.
Sauce de Batoví

Navn

Sauce de Batoví er oppkalt etter Cerro Batoví (guaraní: «bryst»).

Transport

Ruta 5 Brigadier General Fructuoso Rivera forbinder Sauce de Batoví med Florida, Durazno og Rivera.
Khaled

Oppvekst

I en alder av fjorten dannet Khaled sitt første band, Les Cinq Étoiles («Fem Stjerner»), og begynte å spille i brylluper og lokale kabareer. Han spilte inn sin første solo-single, «Trigue Lycée», på samme tid og ble raskt involvert i endringene i Raï-sounden som skjedde på det tidlige 1980-tallet, der bruk av vestlige instrumenter og studioteknikker var vesentlig.

Trusler fra muslimske fundamentalister

Algeriske muslimske fundamentalister motsatte seg kraftig raï, enkelte ganger med voldelige midler, på grunn av den til tider noe uærbødige tonen og det faktum at raï-sangere åpent sang om saker som ble betraktet som tabu innen islam, slik som sex, narkotika og alkohol.
Sangere som Khaled formulerte sosialt progressive og mer moderne temaer, som mange yngre mennesker identifiserte seg med. Khaled uttalte selv «gjennom raï-musikken kan folk uttrykke seg selv. Vi bryter med tabuer.» Denne åpne holdningen til tabuer i islamsk kultur blir grundig demonstrert i musikkvideoen til Khaleds hit, «Didi», som viser lettkledde kvinner som danser – begge deler tabu i islams kultur.
Chicago Hope

Handling

Chicago Hope er et høyt respektert sykehus hvor maktkamp og intriger avløser hverandre. Med bruk av det nyeste innen teknologi og landets beste leger, makter de å redde pasienter andre sykehus ville gitt opp. Men behandlingsmåtene er kontroversielle, og det har flere ganger ført sykehuset inn i rettssalen.

Priser

Både Mandy Patinkin, Héctor Elizondo og Christine Lahti vant hver sin Emmy for sine roller. Lati ble også tildelt en Golden Globe samt en Golden Satellite Award.
Flere av de bak kamera ble også tildelt Emmy-prisen.
NM i svømming langbane 1977

NM i svømming langbane 1977 ble arrangert i Tøyenbadet i Oslo 28.-30. juli 1977.
Saltdverglerke

Utbredelse

Den forekommer i Afghanistan, Irak, Iran, Japan, Kasakhstan, Kina, Kirgisistan, Mongolia, Nord-Korea, Russland, Sør-Korea og Turkmenistan.